Inovácia procesu výroby v spoločnosti Wood Exim Slovakia, s.r.o.

**Všeobecné technické upresnenie k hodnoteniu parametrov**

**1) Požadované pevné hodnoty parametrov s definovanou toleranciou:**

Pokiaľ sa požaduje hodnota technického parametra s pevnou hodnotou s toleranciou rozsahu napr. 300-500 mm, za akceptovateľnú navrhovanú hodnotu sa považuje hodnota spadajúca do tohto rozsahu, t.j. napr. 350mm.

**2) Požadované nastaviteľné hodnoty parametrov špecifikované rozsahom:**

Pokiaľ sa požaduje hodnota nastaviteľného parametra v minimálnom požadovanom rozsahu, napr. 200-400 mm, za akceptovateľnú hodnotu ponúkaného parametra sa považuje interval s dolnou hranicou nižšou alebo rovnou ako dolná hranica minimálne požadovaného rozsahu a hornou hranicou vyššou alebo rovnou ako horná hranica minimálne požadovaného rozsahu. Napr. požadovanému rozsahu bude vyhovovať ponúkaný rozsah 150-500 mm. V súlade s obvyklou praxou v  priemysle, v  prípade uvedenia jedinej ponúkanej hodnoty parametra, sa táto hodnota bude považovať za maximálnu hodnotu ponúkaného intervalu a za minimálnu hodnotu sa bude považovať 0.

**3) Tolerancia ponúkaných parametrov**

Pokiaľ nie je uvedené inak, v prípade uvedenia jednotlivého parametra je povolená odchýlka +/-0,2 násobku požadovanej hodnoty. V prípade uvedenia požadovaného intervalu sa táto povolená odchýlka aplikuje na každú jeho hranicu samostatne. Dodávateľ však musí garantovať, že vzájomne previazané zariadenia sú schopné spolupracovať s danými toleranciami na vstupe/výstupe.

**4) Uvádzanie hmotností zariadení**

Hmotnosti zariadení a komponentov sa uvádzajú netto, t.j. bez základových nosných konštrukcií, s prípadnou antivibračnou záťažou a bez spracovávaného materiálu. Netto hmotnosť ponúkaných zariadení nemá prekročiť 5 000 kg na m2 nosnej základovej konštrukcie. V opačnom prípade uchádzač špecifikuje aj parametre, ktoré musí spĺňať nosná základová konštrukcia.

**5) Úpravy typizovaných zariadení**

Pokiaľ má uchádzač v úmysle ponúknuť upravený katalógový výrobok zo svojho štandardného typového portfólia, vo svojej ponuke predloží katalógový list svojho štandardného výrobku a v ponuke predloží jeho finálne parametre po úprave/adaptácii - vyplní Prílohu C.1 súťažných podkladov.

**6) Synchronizácia posuvu materiálu na výrobnej linke**

V špecifikácii technických požiadaviek je uvedená predpokladaná rýchlosť a predpokladaná maximálna dĺžka posuvov a dopravníkových pásov. Uchádzač je zodpovedný za zabezpečenie synchronizácie posuvu spracovávaného materiálu a výrobkov. Z toho dôvodu je oprávnený nastaviť rýchlosť a dĺžku posuvov a dopravníkov tak, aby zabezpečil optimálne využitie výkonu komponentov výrobnej linky. Eventuálne dlhšie posuvy/dopravníky, či nastavenia rýchlostí posuvov mimo predpokladaný rozsah uvedený v súťažných podkladoch však musí započítať do celkovej ceny dodávky, montáže a nastavení výrobnej linky.

**Špecifické technické parametre:**

**No.5 Rozmietacia píla**

1. Hmotnosť zariadenia – OPRAVA – požaduje sa MINIMÁLNA hmotnosť 3700 kg (vrátane antivibračných úchytov a záťaží)
2. Výkon elektrického motora, t.j. mechanický výkon motora vyvedený na jeden hriadeľ buď priamo alebo rozdeľovacím prevodom – OPRAVA - požaduje sa mechanický výkon 45 KW/hriadeľ
3. Minimálna výška rezu kotúča – požaduje sa maximálna nastaviteľná hodnota 10 mm, pričom nižšia hodnota sa považuje za lepšiu
4. Minimálna dĺžka rozrezávaného materiálu sa posudzuje samostatne pre jednotlivé kusy (nesynchronizovaný rez) a pre rezanie v tesnom slede (synchronizovaný rez). Pokiaľ rozmietacia píla neumožňuje synchronizovaný rez, uchádzač v oboch prípadoch uvedie údaje pre nesynchronizovaný rez.
5. Minimálna dĺžka rozrezávaného materiálu jednotlivo (nesynchronizovaný rez) – požaduje sa maximálna hodnota 750 mm, pričom nižšia hodnota je lepšia
6. Minimálna dĺžka rozrezávaného materiálu v tesnom slede (synchronizovaný rez) – požaduje sa maximálna hodnota 500 mm, pričom nižšia hodnota je lepšia